מערך ההסברה הלאומי

מערך ההסברה הלאומי הוא הגוף במשרד ראש הממשלה האמון על פעולות ההסברה של ישראל ועל דוברות משרד ראש הממשלה. מערך ההסברה פועל מכוח החלטת ממשלת ישראל מ-8 ביולי 2007. במערך ההסברה פועלות שתי זרועות מקבילות העובדות בשיתוף פעולה – מטה ההסברה הלאומי ומערך התקשורת והדוברות. ראש מערך ההסברה משמש גם כיועץ התקשורת לראש ממשלת ישראל. ובהתאם להחלטת הממשלה מינויו פטור ממכרז אך כפוף להחלטת ממשלה. ראש מערך ההסברה הלאומי הנוכחי הוא מושיק אביב, אשר נכנס לתפקידו ב-27 באוגוסט 2023. במהלך ראיון שהעניק ביום שישי, 23 בנובמבר 2023, לרשת סקיי ניוז אילון לוי, דובר המערך, נשאל על ידי המראיינת קיי בורלי, האם אין בעובדה שישראל מוכנה לשחרר מן הכלא שלושה אסירים פלסטינים תמורת כל חטוף שישוחרר על ידי חמאס, כדי להצביע שישראל אינה מעריכה חיי פלסטינים באותה מידה שהיא מעריכה חיי ישראלים. תגובתו המיידית של לוי, בהרמת גבות בולטת, זכתה למיליוני צפיות ברשתות החברתיות והפכה אף לתופעת אינטרנט ויראלית. מערך התקשורת והדוברות הוא הזרוע האמונה על הדוברות והייעוץ התקשורתי השוטף של ראש ממשלת ישראל, משרד ראש הממשלה ויחידות הסמך הכפופות למשרד ביניהם: המוסד למודיעין ותפקידים מיוחדים, הועדה לאנרגיה אטומית, שירות הביטחון-הכללי, ומערך הסייבר הלאומי. בראש המערך עומד דובר ראש הממשלה. אנשי המערך אמונים על הקשר היומיומי עם עיתונאי תא הכתבים המדיניים וכלי התקשורת. המערך מספק מענה לפניית כלי התקשורת במשך 24 שעות ביממה. בנוסף, המערך מפיק אירועים תקשורתיים, כגון מסיבות עיתונאים של ראש הממשלה, ואחראי על סידורי התקשורת לישיבות הממשלה ולאירועים פומביים בהשתתפות ראש הממשלה. מערך התקשורת והדוברות מפעיל בשיתוף פעולה עם מטה ההסברה הלאומי גם את הדוברים בשפות הזרות ואת מערך האינטרנט והמדיה החדשה. המערך כולל גם : יועץ ראש הממשלה לתקשורת זרה. יועצי ראש הממשלה לתקשורת ניו-מדיה. צוות של עוזרים לדובר ראש-הממשלה. מתאמות תקשורת. מחלקת תקשוב. מטה ההסברה אחראי על העבודה מול כלי התקשורת בארץ ובעולם, גורמי הסברה, גופים פרו-ישראלים ברחבי העולם ותפעול אתרי האינטרנט ומערך הרשתות החברתיות של משרד ראש הממשלה. מערך ההסברה עוסק בנושאים ממלכתיים ולאומיים בלבד ולא בנושאים פוליטיים או מפלגתיים. מטה ההסברה הלאומי משמש כמנגנון המקצועי האחראי על תיאום ותכלול פעולות ההסברה של כלל גופי הדוברות הרשמיים של העוסקים בהסברה במדינת ישראל. המטה עוסק בהסברת מדיניות הממשלה ופעולותיה, בגיבוש אסטרטגיית ההסברה והצגתה בפני מקבלי ההחלטות, יישום הדירקטיבה ההסברתית עליה החליטה הממשלה, הפעלת פורומי הסברה לאומיים, שיתופי פעולה בתחום ההסברה ועוד. כמו כן, המטה אחראי על הכנת וביצוע תוכניות ההסברה לאירועים לאומיים ולמצבי משבר בשגרה ובחירום. המטה הוקם ע"פ החלטת הממשלה בה הוגדר תפקידו: "מטה ההסברה הלאומי יתאם את כלל גורמי ההסברה במדינת ישראל, על מנת להציג מדיניות הסברה אמינה, אחידה ועקבית". המטה מתפרש על פני כמה צוותים: • צוות הסברה מדינית-ביטחונית. • צוות הסברה אזרחית. • צוות הסברה בערבית. • צוות הסברה באינטרנט וניו-מדיה. ממטה ההסברה הלאומי הוקם בשנת 2008 על ידי ירדן ותיקאי, ששימש כמנהל מטה ההסברה עד לשנת 2019. המטה כולל יועץ ראש הממשלה לתקשורת ערבית, מחלקת אינטרנט ומדיה חדשה ומנהלי תחומי הסברה מדיניים, ביטחוניים ואזרחיים. מטה ההסברה הלאומי מכנס באופן קבע פורום הסברה לאומי הדן בגיבוש מדיניות הסברה אחידה ומתואמת, הן באופן יזום והן כתגובה לאירועים צפויים. בפורום חברים נציגים של משרד ראש הממשלה, משרד החוץ, משרד התפוצות והמאבק באנטישמיות, דובר צה"ל, משטרת ישראל, קהיליית מודיעין, לשכת העיתונות הממשלתית ועוד. בהתאם לנושאים העומדים על הפרק, מצטרפים לדיוני הפורום גם נציגים של משרדי ממשלה רלוונטיים. מטה ההסברה הלאומי עומד בקשר רציף עם גופים פרו-ישראלים רבים הפועלים הן בישראל והן ברחבי העולם. המטה משתף פעולה עם גופים אלה בקידום מטרות מדינת ישראל ועמדותיה במקומות בהם פועלים גופים אלה. המטה מעביר להם את עיקרי מסרי ההסברה של מדינת ישראל ומסייע להם בהפקת חומרי הסברה אשר יסייעו בהפצת מסרי ההסברה הישראלים. אתר האינטרנט הרשמי של מערך ההסברה הלאומי דף הפייסבוק הרשמי של משרד ראש הממשלה חשבון הטוויטר הרשמי של משרד ראש הממשלה ערוץ היוטיוב הרשמי של משרד ראש הממשלה יואב לימור, "העולם מבין שישראל היא לא הבעיה, אלא חלק מהפתרון", באתר ישראל היום, 1 באוגוסט 2019 נחמן שי, משבר חדש, מלחמה ישנה: עד המטח הבא, הלקח התקשורתי עלול להישכח, ישראל היום, 12 במאי 2021 הקמת מערך ההסברה הלאומי, החלטה מספר 1396 של ממשלת ישראל השלושים ואחת, משנת 2007, באתר של משרד ראש הממשלה דנה גוטרזון, ‏"תוך כדי השאלה הבנתי שזה יהדהד, אבל לא דמיינתי שיגיע לממדים המטורפים האלה", באתר ‏מאקו‏, 23 בנובמבר 2023 הקמת מערך ההסברה הלאומי | מספר החלטה 1936, באתר GOV.IL